1.1.

ЕИСК счита, че съобщението на Европейската комисия COM(2020) 550 final следва да бъде стратегически политически инструмент за преосмисляне на устойчивия модел на ЕС в областта на туризма и транспорта. ЕИСК призовава за цялостен пакет от мерки с насоки и препоръки, целящи: 1) безопасно възстановяване на неограниченото, свободно движение, координирано отваряне на вътрешните граници и премахване на контрола по вътрешните граници; 2) безопасно възстановяване на транспорта и свързаността след приемането на споразумение за обща политическа рамка за всички държави — членки на ЕС; — безопасно продължаване на предоставянето на услуги в областта на кулинарния туризъм и хотелиерството; — намиране на баланс посредством споразумение между държавите — членки на ЕС, относно безопасното и общо управление на решенията и политиките за границите и транспорта. Докато се извършват проверки за COVID-19, ще има достатъчно персонал за управление на непосредственото и бързо преминаване на хората; — осигуряване на финансиране за обучението на работещите в хотели, ресторанти, заведения за обществено хранене, музеи, плавателния туризъм и т.н., за да могат да прилагат правилно мерките за предотвратяване на COVID-19; 3) гарантиране, че здравето и безопасността са основен приоритет във всеки контекст, независимо дали става въпрос пътувания или не, тъй като това е единственият начин да се възстанови доверието в движението на хора; 4) приемане на нов формуляр за данни за пътниците (PLF) на равнището на ЕС, тъй като тази система би могла да осигури допълнителна добавена стойност на равнището на ЕС в редица области: — мониторинг на равнището на ЕС: ако всички държави членки се съгласят да споделят както новата информация от PLF, така и информацията от лабораторните резултати за пътуващите, бихме могли да постигнем икономии от мащаба по отношение на средствата за тестване (1). Ако всички държави от ЕС се съгласят да използват тази технология (като Белгия и Германия досега) и един и същ нов стандартен формуляр PLF, могат да се направят надеждни оценки и прогнози на равнището на градовете, като по този начин се осигурява информация за политиките на национално равнище и на равнището на ЕС. Това усилие ще олицетворява ролята на ЕС: чрез иновации и сътрудничество можем да постигнем нашите общи цели — обществено здраве и икономическа дейност в период на криза. — паспорт за COVID-19: една от най-предизвикателните задачи за нашия туристически сезон е потвърждаването на валидността на тестовете чрез полимеразна верижна реакция (PCR). Ако всички държави членки решат да приемат една и съща платформа за PLF, тогава всички акредитирани лаборатории биха могли да съобщават резултатите чрез самата платформа, като по този начин се създаде паспорт за COVID-19 на всички пътници, който може да се ползва с доверие и да гарантира минимален риск, свързан с пътуването; 5) създаване на общ стратегически план на ЕС, който да помогне на държавите членки да прилагат икономически мерки и мерки за подкрепа на МСП в областта на туризма, на ресторанти, хотели, туристически агенции, екскурзоводи и т.н.; — преодоляване на липсата на ликвидност с пряко финансиране, по-специално на микропредприятията, и възстановяване на доверието на бизнеса, както и издаване на ваучери за пътуване; — незабавен достъп и одобрение на кредити за всички държави членки под надзора на ЕЦБ и ЕС, с гаранции от ЕС и държавите членки; — незабавно създаване на европейски механизъм за наблюдение на прилагането на мерките за подкрепа на МСП и работниците, по-специално във връзка с ликвидността, отпускането на кредити и прозрачността на мерките за подкрепа; 6) укрепване и разширяване на програмата SURE, която покрива обезщетенията за безработица на работниците и компенсирането на заплатите в МСП; МСП следва да бъдат освободени от плащането на част от заплатите и от тях следва да се изисква да включат работниците си в националните схеми, финансирани от програмата SURE; 7) европейските и националните институции, компетентни за въвеждането на програмата SURE, следва да се консултират по подходящ начин с организациите на МСП; 8) програмата SURE следва да покрие изцяло заплатите и осигурителните вноски на работниците в сектора на туризма и транспорта, които са загубили работата си поради пандемията, например в ресторантьорството, хотелите, авиокомпаниите, круизните кораби, туристическите автобуси, летищата, пристанищните терминали, плавателния туризъм и екскурзоводите поне до 30.6.2021 г.; 9) данъчни облекчения с мораториум върху данъчните задължения, ad hoc пакет от мерки за стимулиране на туризма и транспорта за всички МСП в сектора на туризма за периода 2020—2024 г. ЕИСК счита, че в рамките на хармонизирана система на ЕС в областта на ДДС следва да се прилага намалена ставка на ДДС по отношение на хотели, ресторанти, пътнически услуги, плавателен туризъм (чартиране на плавателни съдове, яхтени пристанища), автобуси, екскурзоводи и др. Такива мерки обаче следва да бъдат обвързани със защитата на правата на работниците и предоставяне на гаранции, че няма да се правят съкращения. Освен това всяка финансова подкрепа, като например държавна помощ, заеми или освобождаване от данъци, следва да се предоставя само на предприятия, които: — запазват работните места/създават достойни работни места и зачитат правата на работниците, — не са регистрирани в данъчни убежища и винаги са плащали дължимия си дял данъци и социалноосигурителни вноски; 10) регламентиране на икономиката на сътрудничеството в областта на туризма и по-специално в сектора на екскурзоводите. Приканване на правителствата на държавите членки да регламентират икономиката на сътрудничеството в сектора на екскурзоводите и да прилагат законодателни и административни мерки за гарантиране на равни условия на конкуренция; 11) всички програми за подкрепа за хотели, ресторанти, екскурзоводи, автобусни компании, пътнически агенции, плавателен туризъм и др., както и за самостоятелно заети работници, по отношение на ликвидността, паричната и фискалната политика следва да продължат най-малко 10 месеца след връщането към нормалния живот в съответствие с позицията на Световния съвет по пътувания и туризъм.